ইসলামি শিক্ষা ও গবেষণা ইনস্টিটিউট

**ইনস্টিটিউট অব ইসলামিক এডুকেশন এন্ড রিসার্চ বা** **ইসলামি শিক্ষা ও গবেষণা ইনস্টিটিউট** বাংলাদেশের ইসলামি শিক্ষা ভিত্তিক একটি উচ্চতর গবেষণা ও প্রকাশনা প্রতিষ্ঠান। এটি বর্তমানে ইসলামী বিশ্ববিদ্যালয় কুষ্টিয়ার অধিনে পরিচালিত একটি গবেষণা ইনস্টিটিউট, যা সংক্ষেপে **আইআইইআর** বা **IIER** নামে পরিচিত। এই প্রতিষ্ঠানটি ১৯৭৯ সালে ইসলামী শিক্ষা প্রচার এবং অন্যান্য একাডেমিক ক্ষেত্রের সাথে সমন্বয় সাধনের জন্য আইনদ্বারা প্রতিষ্ঠিত হয়ে পরবর্তীতে ইসলামী বিশ্ববিদ্যালয়, কুষ্টিয়া ক্যাম্পাসে স্থাপিত হয়। আইআইইআর-এর বর্তমান পরিচালক অধ্যাপক ড. মোঃ মোস্তাফিজুর রহমান।

## ইতিহাস
১৯৭৯ সালে যখন কুষ্টিয়াতে ইসলামী বিশ্ববিদ্যালয় প্রতিষ্ঠার প্রস্তাব করা হয়, তখন এই ইনস্টিটিউটের প্রতিষ্ঠার প্রকল্প হাতে নেওয়া হয়। কিন্তু অজানা এক কারণে এরশাদ সরকারের আদেশে ইনস্টিটিউট ও বিশ্ববিদ্যালয় কুষ্টিয়ার শান্তিডাঙ্গা থেকে গাজীপুর জেলার বোর্ডবাজারে স্থানান্তরিত করা হয়। ১৯৮০ সালের ২০ সেপ্টেম্বর জাতীয় সংসদ কর্তৃক ১৯৮০ সালের ৩১ নং আইন পাসের পর গাজীপুরের বোর্ডবাজারে ইসলামি শিক্ষা ও গবেষণা কেন্দ্র স্থাপন করা হয়। সেই সময়ে ইবি প্রজেক্ট পরিচালক এ এন এম মমতাজ উদ্দিন চৌধুরী অতিরিক্ত দায়িত্ব হিসাবে প্রথম ডাইরেক্টর হিসাবে দায়িত্ব পালন করেন। ইনস্টিটিউট অব ইসলামিক এডুকেশন অ্যান্ড রিসার্চ সেন্টার ১৯৮২ সালের অধ্যাদেশ নং-৪৩ জারি করে বিলুপ্ত করা হয়। ১৯৮৩ সালের ২ অক্টোবর এরশাদ সরকার কর্তৃক জারি করা একটি স্মারকলিপি অনুসরণ করে ইনস্টিটিউট অফ ইসলামিক এডুকেশন অ্যান্ড রিসার্চ সেন্টার পুনরায় প্রতিষ্ঠিত হয়। সব ঝামেলা অতিক্রম করে ১৯৮৮ সালে ইনস্টিটিউটি কার্যক্রম শুরু করে এবং ১৯৮৯ সালে প্রথম গবেষণা জার্নাল প্রকাশ করে।

২০০৩ সালে ইনস্টিটিউটের গতি বৃদ্ধি করতে কর্তৃপক্ষ আ ব ম মুখলেছুর রহমানকে আহ্বায়ক করে তিন সদস্যের একটি কমিটি গঠন করে। এই কমিটি প্রতিষ্ঠানের জন্য আলাদা ১৬ জন শিক্ষক ও ৬ জন সাহায্যকারী জনবল নিয়োগের পরামর্শ প্রদান করেছিলো। ২০২২ সালে ইনস্টিটিউট নিজস্ব ভবনে স্থানান্তরিত হয়, তৎকালীন উপাচার্য শেখ আব্দুস সালাম ভবনটি উদ্বোধন করেন। ২০১৬ সালে ঢাকা বিশ্ববিদ্যালয়ের কনফুসিয়াস ইনস্টিটিউটের সাথে ইবির মতবিনিময় আলোচনা হয়। সেই প্রেক্ষিতে ২০২০ সালে এখন এটি চীনের শিক্ষা মন্ত্রনালয়ের ও চীনের কনফুসিয়াস ইনস্টিটিউট এর সাথে চায়না ভাষা শেখার জন্য সংযুক্ত এবং যৌথভাবে কাজ করার জন্য সমঝোতা স্মারক স্বাক্ষর করা হয়। ২০২৩ সালে জাপানের সুপরিচিত জেনমিরাই প্রতিষ্ঠানে সমঝোতা স্মারক স্বাক্ষরিত হয়, এই চুক্তির অধীনে ইবিতে জাপানি ভাষা শেখার কোর্স চালু করা হয়। ২০২৩ সালে ফরাসি দূতাবাসের একটি প্রতিনিধিদলের সাথে ইবি কর্তৃপক্ষের মতবিনিময় হয়, এতে ফ্রান্সের বিশ্ববিদ্যালয়গুলোর সাথে ইবির এক্সচেঞ্জ প্রোগ্রাম এবং ইবিতে ফরাসি ভাষা কোর্স ও ফরাসি কালচারাল ইনস্টিটিউট চালু করা হয়। এতে এই ইনস্টিটিউটের অধীনে ফরাসি ভাষা কোর্স চালু করা হয়। ২০২৪ সালে এটি ইসলামি শিক্ষা, ইসলামফোবিয়া, ইনডেক্স জার্নালসহ নানাবিধ কাজের জন্য ইসলামিক ফাউন্ডোশন ইউকে'র শিক্ষা ও গবেষণা চুক্তি স্বাক্ষর করে।

## ভর্তি পদ্ধতি
প্রতি বছর জানুয়ারির দিকে ভর্তি পরীক্ষা অনুষ্ঠিত হয়, ২৩০ আসনের বিপরীতে গড়ে ৫০০-৬০০ পরিক্ষার্থী এই পরীক্ষায় অংশগ্রহণ করে থাকে। ভর্তি পরীক্ষা সাধারণত প্রতি বছর সেপ্টেম্বর/অক্টোবর মাসে অনুষ্ঠিত হয়। ভর্তি পরীক্ষার এক সপ্তাহের মধ্যেই ফল প্রকাশ করে থাকে এবং অফিশিয়াল ওয়েবসাইটে মেধা তালিকা প্রকাশ করা হয়। তবে সিট খালি থাকা সাপেক্ষে অপেক্ষামান তালিকা থেকে ভর্তি হবার সুযোগ থাকে। ২০২২ সালে বিভাগ এবং পাঠ্যক্রম সম্প্রসারণের জন্য আইআইইআর-এর নতুন ভবন তৈরি করা হয়।

## ডিগ্রী প্রদান
এই প্রতিষ্ঠানটি কয়েকটি বিভাগে তিন ধরনের ডিগ্রি প্রদান করে থাকে। ইসলামী বিশ্ববিদ্যালয়ের আইআইইআর গবেষণা, জার্নাল প্রকাশ করে এবং বিভিন্ন ডিগ্রি ও সার্টিফিকেট প্রদান করে। এই ইনস্টিটিউটে একটি **IIER গবেষণা জার্নাল** প্রকাশনা আছে। সাধারণত এখান থেকে বাংলা, ইংরেজি ও আরবি ভাষায় জার্নাল প্রকাশ করা হয়।

**<big>B.Ed এবং M.Ed ডিগ্রী</big>**

আইআইইআর, ইসলামী বিশ্ববিদ্যালয় বিভিন্ন সাধারণ বিষয়ে বিএড (শিক্ষায় স্নাতক) এবং এম.এড (শিক্ষায় মাস্টার্স) অফার করে।

**<big>ডিপ্লোমা ডিগ্রী</big>**

ইসলামিক এডুকেশন অ্যান্ড রিসার্চ ইনস্টিটিউট (আইআইইআর) গবেষণা প্রচার করে, জার্নাল প্রকাশ করে এবং ছাত্র, শিক্ষক এবং অন্যান্য পেশাজীবীদের জন্য শিক্ষা, গ্রন্থাগার বিজ্ঞান, ইংরেজি, আরবি, চীনা, জাপানি ভাষার উপর অসংখ্য শর্ট সার্টিফিকেট কোর্স/প্রোগ্রাম/ডিপ্লোমা অফার করে। ইনস্টিটিউটের অধীনে একটি কনফুসিয়াস ক্লাসরুম প্রতিষ্ঠিত হয়েছে।

এছাড়াও এই ইনস্টিটিউটের অধীনে টিচার্স ট্রেনিং ইনস্টিটিউট, অনুবাদ ও প্রকাশনা ব্যুরো, মধ্যপ্রাচ্য অধ্যায়ন ও মুসলিম বিশ্বের ভাষা শিক্ষা ইনস্টিটিউট এবং ইবি স্কুল ও কলেজ পরিচালিত হয়ে থাকে। এসব প্রতিষ্ঠানের অধীনেই নানা কোর্স করে ডিগ্রি প্রদান করা হয়।

## উল্লেখযোগ্য ব্যাক্তি

* আবু বকর মুহাম্মদ জাকারিয়া - তাফসির-ই জাকারিয়া প্রনেতা।

## তথ্যসূত্র

বিষয়শ্রেণী:গবেষণা ইনস্টিটিউট
বিষয়শ্রেণী:ইসলামী বিশ্ববিদ্যালয়, বাংলাদেশ
বিষয়শ্রেণী:১৯৮০-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:১৯৮০-এ বাংলাদেশে প্রতিষ্ঠিত
বিষয়শ্রেণী:ইসলামি বিশ্ববিদ্যালয় ও কলেজ
বিষয়শ্রেণী:কুষ্টিয়ার বিশ্ববিদ্যালয় ও মহাবিদ্যালয়